CELEX: 62016TN0237
Language: et
Date: 2016-05-17 00:00:00
Title: Kohtuasi T-237/16: 17. mail 2016 esitatud hagi – NI versus Euroopa andmekaitseinspektor

18.7.2016   
            
            
               ET
            
            
               Euroopa Liidu Teataja
            
            
               C 260/43
            
         17. mail 2016 esitatud hagi – NI versus Euroopa andmekaitseinspektor
   (Kohtuasi T-237/16)
   (2016/C 260/54)
   Kohtumenetluse keel: hispaania
   
      Pooled
   
   
      Hageja: NI (Madrid, Hispaania) (esindaja: advokaat A. Gómez-Acebo Dennes)
   
      Kostja: Euroopa andmekaitseinspektor
   
      Nõuded
   
   Hageja palub Üldkohtul:
   
               —
            
            
               tühistada ja jätta mõjuta Euroopa andmekaitseinspektori 18. märtsi 2016. aasta otsus, millega jäeti rahuldamata hageja taotlus vaadata üle Euroopa andmekaitseinspektori 8. detsembri 2015. aasta otsus ja kohustada Euroopa Ombudsmani lõpetama hageja poolt sõlmitud lepingus sisalduvate isiklike andmete töötlemine praegu ja tulevikus;
            
         
               —
            
            
               kohustada Euroopa Ombudsmani mitte avaldama isiklikke andmeid, mis puudutavad hagejat või võimaldavad tema isikut tuvastada; eelkõige kohustada Euroopa Ombudsmani mitte avaldama andmeid, mis viitavad hageja ametikohale;
            
         
               —
            
            
               kohustada Euroopa Ombudsmani menetlema ja igakülgselt ning täielikult järgima vastulause esitamise õigust enda isikuandmete töötlemisele menetluses Own Initiative Inquiry 2/2014 või mistahes muus sama esemega menetluses, mille osaline hageja võib olla,
            
         
               —
            
            
               mõista kohtukulud välja Euroopa andmekaitseinspektorilt.
            
         
      Väited ja peamised argumendid
   
   Käesolev hagi on esitatud peamiselt kostja otsuse peale jätta rahuldamata hageja kaebus seoses keeldumisega kustutada teatud isiklikud andmed kahe uurimise raames, mida menetleb Euroopa Ombudsman ja mis käsitlevad hagejale antud luba teostada kutsealast tegevust erasektoris pärast ametiaja lõppemist Euroopa Komisjoni volinikuna.
   Hagi põhjendamiseks esitab hageja järgmised väited.
   
               1.
            
            
               Arvestades kohaldatavaid õigusnorme ja kohtupraktikat, ei ole kostja oma otsustes nõuetekohaselt arvesse võtnud hageja tegevust, komisjoni menetlust, kui ta andis loa hilisemaks tegevuseks pärast ametiaja lõppemist Euroopa Komisjoni volinikuna, esimest uurimist, mille viis selle loa andmise suhtes läbi Euroopa Ombudsman ja selle uurimise uuendamist uue Euroopa Ombudsmani poolt koos tema kavatsusega avaldada hageja isikuandmed, mis võimaldavad tema isiku otseselt või kaudselt.
            
         
               2.
            
            
               Andmete anonüümne kogumine takistab saavutada vajalikku jälgitavust, et teha kindlaks, kas Euroopa Ombudsman töötleb andmeid õiguspäraselt, sest need andmed on saadud anonüümselt ja neid on töödeldud õigusvastaselt.
            
         
               3.
            
            
               Käesoleva hagi esemeks olev andmete töötlemine tuleb hageja hinnangul lugeda ülemääraseks, ebaadekvaatseks ja asjassepuutumatuks seoses eesmärgiga, miks neid andmeid koguti, isegi kui seda tehti anonüümselt. Sõlmitud leping puudutab üksnes hageja ja eraõigusliku ettevõtja vahelist lepingulist suhet pärast seda, kui hageja on lõpetanud töötamise komisjoni volinikuna, ning selle lepingu ese ei ole kuidagi seotud komisjonis täidetud ametiülesannetega.
            
         
               4.
            
            
               Ei esine mingit uut teavet või asjaolu, mis õigustaks hageja isikuandmete töötlemist ja avaldamist, mida pealegi käsitleti eelmise Euroopa Ombudsmani poolt läbi viidud esimese uurimise raames konfidentsiaalsetena. Asjaomaste andmete konfidentsiaalsuse muutmine ei ole juriidiliselt õigustatud ja Euroopa Ombudsman ei ole seda ka kordagi põhjendanud.
            
         
               5.
            
            
               Asjaomaste isikuandmete avaldamine ei aita kuidagi kaasa paremale uurimisele, sest Euroopa Ombudsman saab uurida hagejale antud luba tegutseda erasektoris, kasutamata selleks andmeid, mis puudutavad tema eraelu, ja veelgi enam neid avaldamata.